b'\n_START_ARTICLE_\nInflaatio\n_START_SECTION_\nInflaation syit\xc3\xa4\n_START_PARAGRAPH_\nInflaation syist\xc3\xa4 on useita erilaisia n\xc3\xa4kemyksi\xc3\xa4 taloustieteilij\xc3\xb6iden keskuudessa._NEWLINE_1930-luvulla John Maynard Keynesin ajatusten pohjalta syntynyt keynesil\xc3\xa4inen teoria korosti puolestaan hy\xc3\xb6dykkeiden kysynn\xc3\xa4n ja tarjonnan vaikutusta inflaatioon. Keynesil\xc3\xa4isen koulukunnan mukaan inflaatio voi aiheutua siit\xc3\xa4, ett\xc3\xa4 kokonaiskysynt\xc3\xa4 kasvaa kokonaistarjontaa nopeammin. N\xc3\xa4in tapahtuu etenkin kun talous on aktiivinen ja rahatulot paisuvat. T\xc3\xa4ll\xc3\xb6in on kyse kysynt\xc3\xa4inflaatiosta. Inflaatiota voi tapahtua my\xc3\xb6s kustannusten nousun takia, mik\xc3\xa4 korottaa hintoja, jolloin on kyse kustannusinflaatiosta. Nyky\xc3\xa4\xc3\xa4n kuitenkin taloustieteess\xc3\xa4 n\xc3\xa4m\xc3\xa4 hintojen muutokset kysynn\xc3\xa4n ja kustannusten muutosten seurauksina k\xc3\xa4sitet\xc3\xa4\xc3\xa4n hintavaihteluina inflaation sijaan. Kysynt\xc3\xa4inflaatio ja kustannusinflaatio ovat pudonneet k\xc3\xa4sittein\xc3\xa4 kielenk\xc3\xa4yt\xc3\xb6st\xc3\xa4 keynesil\xc3\xa4ist\xc3\xa4 koulukuntaa lukuun ottamatta, koska inflaatio ryhdyttiin mielt\xc3\xa4m\xc3\xa4\xc3\xa4n monetaristisen koulukunnan, erityisesti Milton Friedmanin, rahan kvantiteettiteorian parissa tekem\xc3\xa4n ty\xc3\xb6n vuoksi monetaarisena, siis rahaan liittyv\xc3\xa4n\xc3\xa4, ilmi\xc3\xb6n\xc3\xa4. Friedman totesi, ett\xc3\xa4 "inflaatio on aina ja kaikkialla monetaarinen ilmi\xc3\xb6 [inflation is always and everywhere a monetary phenomenon]" vuonna 1963. Kysynt\xc3\xa4inflaatio liittyy markkinoilla esiintyv\xc3\xa4\xc3\xa4n tarjontaan n\xc3\xa4hden liiallisen kysynn\xc3\xa4n taipumukseen kohottaa hintoja, ja kustannusinflaatio yritysten tuotantokustannusten kasvuun kun tuotannontekij\xc3\xa4t (tai osa niist\xc3\xa4) kallistuvat._NEWLINE_Nyky\xc3\xa4\xc3\xa4n suurin osa taloustieteilij\xc3\xb6ist\xc3\xa4 on yht\xc3\xa4 mielt\xc3\xa4 siit\xc3\xa4, ett\xc3\xa4 hyvin korkean inflaation (hyperinflaatio) tyypillisin aiheuttaja on rahavarannon nopea kasvattaminen. Kohtuullisen inflaatiovauhdin suuruuteen vaikuttavat sek\xc3\xa4 muutokset hy\xc3\xb6dykkeiden kysynn\xc3\xa4ss\xc3\xa4 ja tarjonnassa ett\xc3\xa4 muutokset liikkeell\xc3\xa4 olevan rahan m\xc3\xa4\xc3\xa4r\xc3\xa4ss\xc3\xa4. Yleisesti voidaan sanoa taloustieteen nykyvalossa, ett\xc3\xa4 rahan tarjonnan kasvu on inflaation perimm\xc3\xa4inen syy. Rahan tarjonnan kasvu tarkoittaa kansantaloudessa liikkeell\xc3\xa4 olevan raham\xc3\xa4\xc3\xa4r\xc3\xa4n kasvua.\n_START_SECTION_\nInflaation seurauksia\n_START_PARAGRAPH_\nInflaatiosta ei itseisarvoisesti ole haittaa, vaan sen seurauksista. Mik\xc3\xa4li rahan arvo heikkenisi vuodesta toiseen vakionopeudella ja kaikki kansalaiset tiet\xc3\xa4isiv\xc3\xa4t t\xc3\xa4m\xc3\xa4n ja ottaisivat sen huomioon sijoitus- ja kulutusp\xc3\xa4\xc3\xa4t\xc3\xb6ksiss\xc3\xa4\xc3\xa4n, ei inflaatiosta todenn\xc3\xa4k\xc3\xb6isesti olisi haittaa. Yksi inflaation suurimmista ongelmista on juuri sen vaihteluiden yll\xc3\xa4tyksellisyys: esimerkiksi pankkitalletus menett\xc3\xa4\xc3\xa4 arvoaan inflaation kiihtyess\xc3\xa4, mik\xc3\xa4 on ep\xc3\xa4oikeudenmukaista pankkitalletuksen tehnytt\xc3\xa4 kansalaista kohtaan.  T\xc3\xa4m\xc3\xa4 vaikutus esiintyy erityisesti kiinte\xc3\xa4korkoisten m\xc3\xa4\xc3\xa4r\xc3\xa4aikaistalletusten ja erilaisten velkakirjojen (obligaatioiden ja debentuurien) tapauksissa. Vastaavasti lainanottajilla vaikutus on p\xc3\xa4invastainen; inflaatio puree otettuun lainarahaan, laskien sen arvoa -inflaatio sy\xc3\xb6 lainaa pois. T\xc3\xa4m\xc3\xa4 toki edellytt\xc3\xa4\xc3\xa4, ett\xc3\xa4 my\xc3\xb6s ty\xc3\xb6n hinta on noussut, ett\xc3\xa4 lainanhoitoon on enemm\xc3\xa4n varoja._NEWLINE_Kevytt\xc3\xa4 inflaatiota pidet\xc3\xa4\xc3\xa4nkin nyky\xc3\xa4\xc3\xa4n yll\xc3\xa4 rahapoliittisilla toimenpiteill\xc3\xa4, koska deflaatiota pidet\xc3\xa4\xc3\xa4n haitallisena ja hieman nollaa suurempi inflaatio suojaa deflaatioon ajautumisen riskilt\xc3\xa4. Esimerkiksi Euroopan talous- ja rahaliiton j\xc3\xa4senmaissa pyrit\xc3\xa4\xc3\xa4n alhaiseen, noin kahden prosentin vuosittaiseen inflaatiovauhtiin. Mik\xc3\xa4li hinnat nousevat t\xc3\xa4t\xc3\xa4 nopeammin, Euroopan keskuspankki voi nostaa ohjauskorkoaan, joka vaikuttaa v\xc3\xa4litt\xc3\xb6m\xc3\xa4sti Euribor-korkoihin ja n\xc3\xa4in saa v\xc3\xa4hennetty\xc3\xa4 kulutusta ja liikkeell\xc3\xa4 olevan rahan m\xc3\xa4\xc3\xa4r\xc3\xa4\xc3\xa4 ja t\xc3\xa4m\xc3\xa4n kautta hillitty\xc3\xa4 hintojen nousua. Vakaa hintataso eli tasaisena pysyv\xc3\xa4 inflaatio on yksi Euroopan keskuspankin keskeisist\xc3\xa4 tavoitteista. Liev\xc3\xa4st\xc3\xa4 inflaatiosta on hy\xc3\xb6ty\xc3\xa4 kansantalouden toiminnalle, koska kun raha menett\xc3\xa4\xc3\xa4 arvoaan jos sit\xc3\xa4 ei k\xc3\xa4ytet\xc3\xa4, raha kannattaa kuluttaa. Inflaatiolla on siis kuluttamiseen kannustava vaikutus, mutta inflaation oloissa my\xc3\xb6s rahan s\xc3\xa4\xc3\xa4st\xc3\xa4minen saa inflaatiota korkeampien talletuskorkojen eli positiivisten reaalikorkojen avulla kannusteen._NEWLINE_Mit\xc3\xa4 suurempi inflaatio on, sit\xc3\xa4 useammin yritykset joutuvat p\xc3\xa4ivitt\xc3\xa4m\xc3\xa4\xc3\xa4n hinnastojaan, mist\xc3\xa4 my\xc3\xb6s aiheutuu kustannuksia. My\xc3\xb6s palkkoja on nostettava useammin, jotta ty\xc3\xb6ntekij\xc3\xa4t saisivat palkallaan edelleen saman m\xc3\xa4\xc3\xa4r\xc3\xa4n hy\xc3\xb6dykkeit\xc3\xa4. Hintojen nostaminen tihe\xc3\xa4sti lis\xc3\xa4\xc3\xa4 my\xc3\xb6s yleist\xc3\xa4 tyytym\xc3\xa4tt\xc3\xb6myytt\xc3\xa4. Vaihteleva inflaatio vaikeuttaa pitk\xc3\xa4n aikav\xc3\xa4lin taloussuunnittelua ja suosii lyhytn\xc3\xa4k\xc3\xb6ist\xc3\xa4 keinottelua. Korkeasta inflaatiosta siis on inflaation vaihtelevuuden lis\xc3\xa4ksi haittaa.'